ตลาดหุ้นเอเชียปรับตัวขึ้นเช้านี้ หลังเยนอ่อนหนุนหุ้นญี่ปุ่นบวก
ตลาดหุ้นเอเชียปรับตัวขึ้นเช้านี้ หลังเยนอ่อนหนุนหุ้นญี่ปุ่นบวก
4 ต.ค. 2559

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ โดยการนำของตลาดหุ้นญี่ปุ่น ซึ่งได้แรงหนุนจากเงินเยนที่อ่อนค่าลงเมื่อเทียบกับดอลลาร์สหรัฐ หลังจากมีรายงานว่าภาคการผลิตของสหรัฐเริ่มกลับเข้าสู่ภาวะขยายตัว
โดยดัชนี MSCI Asia Pacific เพิ่มขึ้น 0.1% แตะที่ 140.74 จุด เมื่อเวลาประมาณ 9.15 น.ตามเวลาโตเกียว ,ดัชนี NIKKEI 225 ตลาดหุ้นญี่ปุ่นเปิดวันนี้ที่ 16,661.51 จุด เพิ่มขึ้น 62.84 จุด, ดัชนี HSI ตลาดหุ้นฮ่องกงเปิดวันนี้ที่ 23,665.35 จุด เพิ่มขึ้น 80.92 จุด, ดัชนี TAIEX ตลาดหุ้นไต้หวันเปิดวันนี้ที่ 9,228.66 จุด ลดลง 5.54 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,056.94 จุด เพิ่มขึ้น 13.31 จุด, ดัชนี FTSE STI ตลาดหุ้นสิงคโปร์เปิดวันนี้ที่ 2,871.17 จุด เพิ่มขึ้น 0.33 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,658.36 จุด เพิ่มขึ้น 5.81 จุด ส่วนตลาดหุ้นจีนปิดทำการวันนี้ เนื่องในวันหยุดเฉลิมฉลองวันชาติ
ทั้งนี้ เงินเยนอ่อนค่าลงเมื่อเทียบกับดอลลาร์สหรัฐ หลังจากผลสำรวจของสถาบันจัดการด้านอุปทานของสหรัฐ (ISM) ระบุว่า ดัชนีภาคการผลิตของ ISM พุ่งขึ้นแตะระดับ 51.5 ในเดือนก.ย. เพิ่มขึ้นจากระดับ 49.4 ในเดือนส.ค. และสูงกว่าตัวเลขคาดการณ์ของนักวิเคราะห์ที่ 50.3 โดยดัชนีอยู่เหนือระดับ 50 ซึ่งบ่งชี้ภาวะขยายตัว